Jeanette, die vrou met die heuningsoet stem | Blink Boer
Jeanette, die vrou met die heuningsoet stem
Almal ken haar as die pragtige blondine van Heuning en deesdae maak sy naam met haar solo loopbaan. Min weet almal dat Jeanette eintlik van Brits af kom en skool gegaan het by Die Hoërskool Wagpos. Blink Boer het saam met Jeanette gaan koffie drink om te gesels oor toe en nou.
Musiek was nog altyd deel van haar lewe. Sy vertel dat haar ma se kant van die familie baie musikaal is en met elke familie byeenkoms het hulle die lekkerste musiek gemaak.
Jeanette het as kind aan baie sang kompetisies deelgeneem en op so 'n manier is sy ontdek en op die ouder- dom van twaalf het sy haar eerste plate kontrak gekry en een album uitgebring. Vir 'n ruk lank het sy eers op haar skool loopbaan gefokus en na skool het sy weer met alle mag in haar musiek ingegaan en op twintig het sy haar eerste volwasse album uitgebring. Na drie albums is daar besluit dat Heuning 'n realiteit gaan word.
"Ek het vermaak aangebied by Die Oog in Naboomspruit en daar was 'n sang kompetisie gewees. Henk, wat saam met my in Heuning sing, het deelgeneem. Hy was toe nog op skool gewees. Ons het hom genader om 'n oudisie te doen vir Heuning en hy het dit gekry. Ons het vir die eerste keer in 2012 saam opgetree as Heuning." sê Jeanette. Jeanette het 'n paar van haar gunsteling tydverdryf aktiwiteite verklap. Haar gunsteling plek is die wildtuin.
As sy en haar man albei op dieselfde naweek af is pak hulle dadelik hulle naweek tasse en gaan wildtuin toe. Hulle dogtertjie is net so lief vir die wildtuin soos hulle. "Ek het al baie stokperdjies probeer, maar dit is moeilik om een te hê as jy heeltyd besig is. Ek is baie lief vir lees en as ek 'n kansie kry dan sal jy my neus in 'n boek vind. Familie tyd is my gunsteling, dan kan ons almal rustig raak en tyd saam met ons geliefdes spandeer.
Ek verruil dit vir niks nie." sê Jeanette met 'n glimlag. Sy het ook raad vir opkomende kunstenaars wat nog nie ontdek is nie, maar wat bitter graag 'n toekoms wil maak deur te sing. As jy nog op skool is en daar is nie baie geleenthede om te sing nie moet jy gaan praat met die skool en jou eie inisiatief gebruik en 'n sing klub begin. Gryp elke geleentheid aan wat voorkom. Neem aan elke kompetisie deel. Jy gaan twyfel of jy moet of nie, maar gaan vir dit.Die volgende kompetisie mag dalk net die een wees waar jy raakgesien word.
En wat is haar gunsteling deel van haar gewese tuiste? "Die berge. Ek is baie lief vir die berge." sê Jeanette, "Ek ry baie hier deur en ek sal nooit moeg raak vir die berge nie." Haar volgende solo album gaan einde van die jaar of vroeg volgende jaar op die rakke wees. Hou die winkels dop. Dit is 'n album wat nie gemis moet word nie!